+-----------------------------------------------------------------------+
| 3. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาของบริษัทฯ 

กลุ่มทรู เป็นหนึ่งในแบรนด์ที่แข็งแกร่งและได้รับการยอมรับมากที่สุดในประเทศ
โดยเป็นผู้ให้บริการสื่อสารโทรคมนาคมครบวงจร ด้วยจำนวนผู้ใช้บริการกว่า 26
ล้านรายทั่วประเทศ

ความแข็งแกร่งของกลุ่มทรู
เป็นผลจากยุทธศาสตร์คอนเวอร์เจนซ์ที่สามารถมอบความคุ้มค่าและสิทธิประโยชน์แก่ผู้ใช้บริการ
ด้วยการผสมผสานประสิทธิภาพของโครงข่าย ความหลากหลายของผลิตภัณฑ์และบริการต่างๆ
ภายในกลุ่ม ทั้งนี้ ธุรกิจหลัก 3 ธุรกิจของทรู ประกอบด้วย กลุ่มทรูโมบาย ซึ่งประกอบด้วย ทรูมูฟ
ผู้ให้บริการโทรศัพท์เคลื่อนที่รายใหญ่อันดับที่สามของประเทศ เรียลมูฟ
ซึ่งเป็นผู้ประกอบกิจการโทรคมนาคมประเภทขายต่อบริการโทรศัพท์เคลื่อนที่ ภายใต้แบรนด์ ทรูมูฟ
เอช ซึ่งขายต่อบริการ 3G+ ภายใต้เทคโนโลยี HSPA บนคลื่นความถี่ 850 MHz ของ CAT
Telecom และ เรียลฟิวเจอร์ ซึ่งเป็นบริษัทย่อยของกลุ่มทรู ที่เพิ่งได้รับ ใบอนุญาตใช้คลื่นความถี่
IMT ย่าน 2.1 GHz จาก คณะกรรมการ กสทช. กลุ่มทรูออนไลน์
ผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล และผู้ให้บริการ
บรอดแบนด์อินเทอร์เน็ตและ WiFi ด้วยโครงข่ายที่ครอบคลุมมากที่สุดทั่วประเทศ ผ่านเทคโนโลยี
ADSL และ เคเบิลโมเด็ม ด้วย DOCSIS 3.0 รวมทั้งเทคโนโลยี FTTH (Fiber to the
Home) หรือใยแก้วนำแสง กลุ่มทรูวิชั่นส์
เป็นผู้ให้บริการรายเดียวของไทยที่ให้บริการโทรทัศน์แบบบอกรับสมาชิกและบริการในระบบ HD
ทั่วประเทศ ทั้งนี้ ผลการดำเนินงานของธุรกิจคอนเวอร์เจนซ์และธุรกิจอื่นๆ ซึ่งประกอบด้วย ทรูมันนี่
ผู้ให้บริการธุรกรรมทางการเงินผ่านระบบออนไลน์ ทรูไลฟ์
แบรนด์ที่ให้บริการแพ็กเกจคอนเวอร์เจนซ์ ดิจิตอลคอนเทนต์ และสื่อต่างๆ และธุรกิจทรูคอฟฟี่
ซึ่งเป็นเครือข่ายร้านกาแฟของทรู ได้ถูกรวมอยู่ในกลุ่มของธุรกิจกลุ่มทรูออนไลน์

กลุ่มทรูมีความมุ่งมั่นสนับสนุนการพัฒนาประเทศด้วยนวัตกรรมและเทคโนโลยี
รวมทั้งมีส่วนในการลดความเหลื่อมล้ำทางเทคโนโลยี และการสร้างสังคมแห่งการเรียนรู้อย่างยั่งยืน
ด้วยการพลิกโฉมการสื่อสาร
ด้านข้อมูลข่าวสาร (Digital Revolution) ให้ทุกครัวเรือนในประเทศ และเยาวชนของชาติ
มีโอกาสเข้าถึงข้อมูลข่าวสารและแหล่งความรู้ได้ทั่วถึง
แนวทางการดำเนินธุรกิจของทรูมาจากวัฒนธรรมองค์กร 4 ประการ ประกอบด้วย เชื่อถือได้
สร้างสรรค์ เอาใจใส่ กล้าคิด กล้าทำ โดยมีเป้าหมายเพิ่มคุณค่าแก่ผู้ถือหุ้น ลูกค้า องค์กร
สังคมและพนักงานเป็นสำคัญ

ยุทธศาสตร์คอนเวอร์เจนซ์ทำให้กลุ่มทรูสามารถเป็นทางเลือกให้กับลูกค้าไลฟ์สไตล์ต่างๆ
ด้วยการผสมผสานบริการภายในกลุ่มเสริมความแข็งแกร่งในการบริการติดต่อสื่อสารและโซลูชั่นได้ตรงตามความต้องการของลูกค้าแต่ละกลุ่ม
ทำให้สามารถเพิ่มยอดผู้ใช้บริการและสร้างความผูกพันกับบริการต่างๆ ของกลุ่มทรู นอกจากนี้
แพ็กเกจระหว่างกลุ่มทรูออนไลน์และกลุ่มทรูโมบายหรือกลุ่มทรูวิชั่นส์
รวมทั้งแพ็กเกจระหว่างกลุ่มทรูวิชั่นส์และกลุ่มทรูโมบาย
ได้รับการตอบรับและประสบความสำเร็จอย่างสูงในการเพิ่มจำนวนลูกค้าใหม่และรักษาฐานลูกค้าที่มีอยู่เดิม
ในขณะที่บริการดิจิตอลคอนเทนต์และบริการพาณิชย์อิเล็กทรอนิกส์
มีส่วนสำคัญในการช่วยเพิ่มคุณค่าให้กับบริการต่างๆ ภายในกลุ่มทรู

กลุ่มทรูได้รับการสนับสนุนจากเครือเจริญโภคภัณฑ์ (ซีพี)
ซึ่งเป็นกลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนร้อยละ
63.33 ของทุนจดทะเบียนที่เรียกชำระแล้วทั้งสิ้น 145,032 ล้านบาท ณ วันที่ 15 มีนาคม 2556

กลุ่มทรูมีรายได้รวม 89.4 พันล้านบาท ในปี 2555 โดยมีการลงทุนในโครงสร้างพื้นฐานประมาณ
245.4 พันล้านบาท และมีพนักงานประจำทั้งสิ้น 15,021 คน ณ สิ้นปี 2555

ธุรกิจของกลุ่มทรู

บริษัทฯ ก่อตั้งขึ้นครั้งแรกในเดือนพฤศจิกายน 2533 ในฐานะผู้ให้บริการโทรศัพท์พื้นฐาน ในปีต่อมา
บริษัทฯ ได้ลงนามในสัญญาร่วมการงานและร่วมลงทุนกับ ทีโอที โดยให้บริษัทฯ
เป็นผู้ดำเนินการลงทุน จัดหา และติดตั้งควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2.6
ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
โดยจะสิ้นสุดสัญญาในเดือนตุลาคม 2560

ในปี 2536 บริษัทฯ ได้เปลี่ยนสถานะเป็นบริษัทมหาชน
และเข้าจดทะเบียนในตลาดหลักทรัพย์แห่งประเทศไทยในชื่อ บริษัท เทเลคอมเอเชีย คอร์ปอเรชั่น
จำกัด (มหาชน) ในเดือนธันวาคม 2536 มีชื่อย่อหลักทรัพย์ว่า “TA” ในเดือนเมษายน 2547
บริษัทฯ ได้มีการปรับเปลี่ยนในภาพลักษณ์ภายใต้แบรนด์ทรู และได้เปลี่ยนชื่อบริษัทมาเป็น บริษัท ทรู
คอร์ปอเรชั่น จำกัด (มหาชน) มีชื่อย่อหลักทรัพย์ว่า “TRUE”

นอกเหนือจากการให้บริการโทรศัพท์พื้นฐาน และบริการเสริมต่างๆ
ซึ่งรวมถึงบริการโทรศัพท์สาธารณะและบริการ WE PCT (บริการโทรศัพท์พื้นฐานพกพา) ในปี 2544
กลุ่มทรู (ผ่านบริษัทย่อย) ได้เปิดให้บริการโครงข่ายข้อมูลความเร็วสูง ซึ่งประกอบด้วยบริการ
ADSL และบริการเคเบิ้ลโมเด็ม (Cable Modem) และในปี 2546
ได้เปิดให้บริการอินเทอร์เน็ตความเร็วสูงแบบไร้สายหรือบริการ WiFi ต่อมาในปี 2550
บริษัทย่อยได้เปิดให้บริการโครงข่ายอินเทอร์เน็ตระหว่างประเทศ (International Internet
Gateway) และได้เปิดให้บริการโครงข่ายข้อมูลระหว่างประเทศ (International Data
Gateway) และบริการโทรศัพท์ทางไกลระหว่างประเทศ ในปี 2551 นอกจากนี้ ในปี 2554
ยังได้ขยายความครอบคลุมของโครงข่ายเคเบิลโมเด็ม (Cable Modem)
และปรับเปลี่ยนเทคโนโลยีเป็น DOCSIS 3.0
ซึ่งทำให้สามารถให้บริการบรอดแบนด์สำหรับลูกค้าทั่วไปด้วยความเร็วสูงสุดในประเทศไทย ทั้งนี้
ในปี 2555 กลุ่มทรูได้ขยายบริการบรอดแบนด์ทั้งบนเทคโนโลยี ADSL และ DOCSIS 3.0
ให้ครอบคลุมพื้นที่ให้บริการประมาณ 3.6 ล้านครัวเรือน ใน 53 จังหวัด ทั่วประเทศ

ในเดือนตุลาคม 2544 กลุ่มทรูได้เข้าถือหุ้น ใน BITCO (ซึ่งเป็นบริษัทที่ถือหุ้นใน บริษัท ทีเอ
ออเร้นจ์ จำกัด) ในอัตราร้อยละ 41.1 ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ ได้เปิดให้บริการอย่างเต็มที่ในเดือนมีนาคม 2545 และได้เปลี่ยนชื่อเป็น “ทรูมูฟ”
เมื่อต้นปี 2549 กลุ่มทรูได้เพิ่มสัดส่วนการถือหุ้นใน BITCO มากขึ้นตามลำดับ โดย ณ วันที่ 31
ธันวาคม 2555 กลุ่มทรูมีสัดส่วนการถือหุ้นทางอ้อมใน BITCO คิดเป็นร้อยละ 99.4

นอกเหนือจากนั้น กลุ่มทรูได้ขยายการให้บริการโทรศัพท์เคลื่อนที่ ด้วยการเข้าซื้อหุ้น 4
บริษัทของกลุ่มฮัทชิสัน ในประเทศไทย ได้แก่ บริษัท ฮัทชิสัน ไวร์เลส มัลติมีเดีย โฮลดิ้งส์ จำกัด
บริษัท บีเอฟเคที (ประเทศไทย) จำกัด บริษัท Rosy Legend Limited และ บริษัท Prospect
Gain Limited รวมมูลค่าการชำระคืนหนี้สินเดิมของบริษัทดังกล่าวที่มีกับกลุ่มฮัทชิสันแล้ว
เป็นเงินทั้งสิ้นประมาณ 6,300 ล้านบาท โดยแล้วเสร็จในเดือนมกราคม 2554
การเข้าซื้อหุ้นในครั้งนี้ทำให้บริษัทฯ
ได้ประโยชน์จากการเป็นผู้ให้บริการรายแรกที่สามารถให้บริการโทรศัพท์เคลื่อนที่ระบบ 3G
ด้วยเทคโนโลยี HSPA บนคลื่นความถี่ 850 MHz ของ CAT Telecom ในเชิงพาณิชย์ได้ทั่วประเทศ
ทั้งนี้ ในวันที่ 30 สิงหาคม 2554 เรียลมูฟ (บริษัทย่อยภายใต้กลุ่มทรู) ในฐานะผู้ขายต่อบริการ
3G+ ของ CAT Telecom ได้เปิดให้บริการ 3G+ ภายใต้แบรนด์ ทรูมูฟ เอช อย่างเป็นทางการ
โดยสามารถให้บริการได้อย่างต่อเนื่องไปจนถึงปี 2568

ในเดือนตุลาคม 2555 เรียลฟิวเจอร์ ได้เข้าร่วมการประมูลใบอนุญาตใช้คลื่นความถี่ IMT ย่าน
2.1 GHz และได้รับใบอนุญาตใช้คลื่นความถี่ดังกล่าว จาก คณะกรรมการ กสทช. ในเดือนธันวาคม
ปี 2555 ซึ่งนอกจากจะช่วยขยายระยะเวลาในการให้บริการโทรศัพท์เคลื่อนที่อย่างน้อยถึงปี 2570
แล้ว ยังเพิ่มความแข็งแกร่งให้กับกลุ่มทรูโมบาย จากการผสานจุดเด่นของคลื่น 2.1 GHz และคลื่น
850 MHz ของ CAT Telecom จึงสามารถให้บริการ 3G ที่ครอบคลุม
และมีประสิทธิภาพแก่ลูกค้าทั่วประเทศ

ในเดือนมกราคม 2549 กลุ่มทรูได้เข้าซื้อหุ้น ยูบีซี ทั้งหมดที่ถือโดยบริษัท MIH Ltd.
ซึ่งเดิมเป็นพันธมิตรธุรกิจโทรทัศน์แบบบอกรับสมาชิกกับกลุ่มทรู
และต่อมาได้ดำเนินการเข้าซื้อหุ้นสามัญจากผู้ถือหุ้นรายย่อย (Tender Offer)
ทำให้มีสัดส่วนการถือหุ้นทางอ้อมในยูบีซี ร้อยละ 91.8 ภายหลังการเข้าซื้อหุ้นดังกล่าว
เสร็จสิ้นในเดือนมีนาคม 2549 ทั้งนี้ ยูบีซีได้เปลี่ยนชื่อเป็น “ทรูวิชั่นส์” เมื่อต้นปี 2550 นอกจากนี้
หลังการปรับโครงสร้างของกลุ่มบริษัททรูวิชั่นส์ในช่วงครึ่งปีแรกของปี 2553
และการซื้อคืนหุ้นจากผู้ถือหุ้นรายย่อย ในระหว่างเดือนพฤศจิกายน 2553 ถึงเดือนกุมภาพันธ์ 2554
ส่งผลให้กลุ่มทรูมีสัดส่วนการถือหุ้นในบริษัท ทรูวิชั่นส์ กรุ๊ป จำกัด ซึ่งเป็น holding company
สำหรับธุรกิจโทรทัศน์แบบบอกรับสมาชิกของกลุ่มทรู อยู่ร้อยละ 100.0
และมีสัดส่วนการถือหุ้นทางอ้อม ใน ทรูวิชั่นส์ และ ทรูวิชั่นส์ เคเบิ้ล ทั้งสิ้นร้อยละ 99.31 และ
ร้อยละ 98.99 ณ สิ้นปี 2555

ในขณะที่รายได้หลักของทรูวิชั่นส์มาจากค่าสมาชิกรายเดือน ในปี 2552 ทรูวิชั่นส์ได้รับอนุญาตจาก
อสมท ให้สามารถหารายได้จากการโฆษณา
ซึ่งเป็นโอกาสใหม่ในการผลักดันการเติบโตของรายได้และการทำกำไรให้กับทรูวิชั่นส์ ตลอดปี 2554
ทรูวิชั่นส์มุ่งเน้นหาแนวทางเพื่อป้องกันการละเมิดลิขสิทธิ์รายการ
ซึ่งเป็นผลมาจากการลักลอบใช้สัญญาณ ทั้งนี้ ในเดือนตุลาคม 2554
ทรูวิชั่นส์ได้เริ่มแคมเปญเปลี่ยนกล่องรับสัญญาณสำหรับระบบออกอากาศใหม่ ภายใต้เทคโนโลยี
MPEG-4 และได้เปิดใช้งานระบบออกอากาศดังกล่าว ในกลางเดือนกรกฎาคม 2555
ซึ่งได้ขจัดการลักลอบใช้สัญญาณของทรูวิชั่นส์ได้อย่างมีประสิทธิภาพ
ส่งผลให้ยอดขายและรายได้ค่าสมาชิกของทรูวิชั่นส์ปรับตัวดีขึ้น

ทั้งนี้ บริการคอนเวอร์เจนซ์และบริการอื่นๆ
เป็นบริการเพื่อเป็นการสนับสนุนและเสริมสร้างความแข็งแกร่งให้กับธุรกิจหลัก (กลุ่มทรูโมบาย
กลุ่มทรูออนไลน์ และกลุ่มทรูวิชั่นส์)
ซึ่งเป็นการผสมผสานผลิตภัณฑ์และบริการที่หลากหลายภายใต้กลุ่มทรูเข้าด้วยกัน
ทั้งบริการสื่อสารโทรคมนาคม บริการด้านคอนเทนต์และสื่อต่างๆ อย่างครบวงจร โดยในปี 2553
ได้มีการจัดกลุ่มบริการคอนเวอร์เจนซ์ออกเป็น 3 กลุ่ม คือ ทรู ไลฟ์ พลัส
ซึ่งเป็นการผสมผสานบริการของ 3 ธุรกิจหลักของกลุ่มทรูในลักษณะของแพ็กเกจคอนเวอร์เจนซ์ ทรู
ดิจิตอล พลัส ซึ่งให้บริการเกมออนไลน์ และ การจัดกิจกรรม E-Sports ต่างๆ
นอกจากนี้ยังให้บริการเกมออนไลน์ภายใต้ NC True ซึ่งเป็นการร่วมทุนระหว่างกลุ่มทรูกับ NC
Soft หนึ่งในผู้พัฒนาและผลิตเกมออนไลน์ที่ใหญ่ที่สุดในประเทศเกาหลี และ ทรู ดิจิตอล คอนเท้นท์
แอนด์ มีเดีย ซึ่งผลิตคอนเทนต์สำคัญต่างๆ ตลอดจนสื่อและสิ่งพิมพ์ (อาทิ e-book และ
e-magazine) โดยมี ทรู แอพ เซ็นเตอร์ (True App Center)
สถาบันศูนย์กลางการศึกษาเพื่อสร้างนักพัฒนาแอพพลิเคชั่นบนมือถือ
เป็นกำลังสำคัญในการขับเคลื่อนการพัฒนาคอนเทนต์
ซึ่งจะเป็นปัจจัยที่ช่วยเพิ่มรายได้จากบริการที่ไม่ใช่เสียงของกลุ่มทรู ทั้งนี้ ทรู แอพ
เซ็นเตอร์ได้พัฒนาแอพพลิเคชั่นไปทั้งสิ้นประมาณ 250 แอพพลิเคชั่นในปัจจุบัน
ซึ่งสามารถรองรับการใช้งานของสมาร์ทโฟน ทั้ง iPhone (ไอโฟน) Android (แอนดรอยด์)
และ BlackBerry (แบล็กเบอร์รี่) ในขณะที่บริการอื่นๆ ซึ่งได้แก่ ทรูคอฟฟี่
เครือข่ายร้านกาแฟของกลุ่มทรู ที่ลูกค้าสามารถสัมผัสกับบริการหลากหลายของกลุ่มทรูได้โดยตรง
นอกเหนือจากการให้บริการในลักษณะของร้านกาแฟทั่วไป ทรู คอฟฟี่
ยังเป็นแหล่งรวมบริการและผลิตภัณฑ์ใหม่ๆ ภายใต้กลุ่มทรู
ซึ่งรวมทั้งสมาร์ทโฟนและอุปกรณ์แท็บเล็ตต่างๆ

ทั้งนี้ เพื่อรองรับการให้บริการต่างๆ ภายใต้ยุทธศาสตร์คอนเวอร์เจนซ์ ในเดือนธันวาคม 2546
กลุ่มทรูได้เปิดให้บริการธุรกรรมทางการเงินแบบออนไลน์ภายใต้แบรนด์ ทรูมันนี่
ต่อมาในเดือนมิถุนายน 2552 ทรูมันนี่ได้รับใบอนุญาตจากคณะกรรมการธุรกรรมทางอิเล็กทรอนิกส์
ให้เป็นผู้ให้บริการชำระเงินทางอิเล็กทรอนิกส์ เป็นระยะเวลา 10 ปี
ซึ่งทรูมันนี่ได้ขยายเครือข่ายการรับชำระค่าสินค้าและบริการต่างๆ ออกไปอย่างกว้างขวางถึงกว่า
4,800 จุดทั่วประเทศ ในปัจจุบัน นอกจากนี้ ทรูมันนี่ได้เปิดให้บริการ TrueMoney Kiosk
เพื่ออำนวยความสะดวกให้กับลูกค้าทั่วประเทศ สามารถทำธุรกรรมด้วยเงินสดด้วยตนเองตลอด 24
ชั่วโมง

พัฒนาการสำคัญในปี 2555

กลุ่มทรู

-   มกราคม: กลุ่มทรู เปิดตัว TrueYou เพื่อยกระดับการดูแลและบริหารความสัมพันธ์ลูกค้า
    และเปิดตัว “ทรูการ์ด” สำหรับลูกค้ากลุ่มทรูระดับพรีเมียม เพื่อรับสิทธิพิเศษ อาทิ
    บริการเลขาส่วนตัวตลอด 24 ชั่วโมง
    บริการที่จอดรถสำรองพิเศษในห้างสรรพสินค้าและคอมมูนิตี้มอล และอื่น ๆ อีกมาก

-   เมษายน: กทม.ร่วมกับ กลุ่มทรู เปิดตัวบริการฟรีอินเทอร์เน็ตไร้สาย ภายใต้โครงการ
    Bangkok WiFi ด้วยจุดเชื่อมต่อสัญญาณ (Hotspot) กว่า 20,000 จุดทั่วกรุงเทพฯ

-   กรกฎาคม: กลุ่มทรู ชี้แจงเจตนารมณ์ชัดเจน เดินหน้าปรับแก้ 6
    ประเด็นในสัญญาระหว่างกลุ่มทรู และ CAT Telecom ตามมติ กทค. ซึ่งต่อมา กลุ่มทรู
    ได้ดำเนินการตามคำสั่งของ กทค. ครบถ้วนแล้ว โดยร่วมกันกับ CAT
    Telecomจัดทำบันทึกความเข้าใจในเบื้องต้น เพื่อแสดงเจตจำนงแก้ไขสัญญาทั้ง 6
    ประเด็นดังกล่าว และยื่นต่อ กทค. แล้วในเดือนธันวาคม

-   พฤศจิกายน: กลุ่มทรู ร่วมกับกระทรวงไอซีที ประกาศความร่วมมือเปิดให้บริการ “ICT Free
    WiFi by TRUE” โดยเริ่มจากจังหวัดนครราชสีมาเป็นที่แรก
    สนับสนุนโครงการแท็บเล็ตพีซีเพื่อการศึกษาไทย
    ให้นักเรียนสามารถเข้าถึงอินเทอร์เน็ตได้อย่างทั่วถึง ด้วยความเร็วสูงสุด 2 Mbps
    ผ่านจุดให้บริการ 50,000 จุด

-   ธันวาคม: เรียลฟิวเจอร์ ซึ่งเป็นบริษัทย่อยของกลุ่มทรู ได้รับใบอนุญาตใช้คลื่นความถี่ IMT
    ย่าน 2.1 GHz และ ใบอนุญาตประกอบกิจการโทรคมนาคม แบบที่ 3 จาก กสทช.

กลุ่มทรูโมบาย

-   กุมภาพันธ์: ทรูมูฟ เอช นำเสนอแคมเปญ “Only You…Only True” ให้ลูกค้าเป็นเจ้าของ
    iPhone 4S หรือ iPhone 4 ในราคาเริ่มต้นเพียง 50% โดยให้สิทธิเฉพาะลูกค้าทรูออนไลน์
    และทรูวิชั่นส์ (แพ็กเกจแพลทินัมหรือโกลด์) ที่ใช้บริการนาน 12 เดือนขึ้นไป
    เพียงซื้อเครื่องพร้อมสมัครแพ็กเกจทรูมูฟ เอช XL 899 นาน 18 เดือน
    โดยต่อมาในเดือนเมษายน ได้ขยายสิทธิแคมเปญ เพื่อรองรับกลุ่มลูกค้าเป้าหมายที่กว้างขึ้น

-   มีนาคม: ทรูมูฟ เอช เปิดตัว NET SIM 3G+ ซิมแบบเติมเงินสำหรับบริการโมบาย
    อินเทอร์เน็ต ซึ่งได้รับการขยายวันใช้งานเพิ่มทุกครั้งที่มีการใช้บริการ โดยมีกลุ่มเป้าหมายหลัก
    เป็นผู้ใช้งานอินเทอร์เน็ตผ่านแอร์การ์ด และแท็บเล็ต ในเดือนเดียวกัน ทรูมูฟ
    ได้รับเกียรติเป็นเจ้าภาพจัดประชุม Conexus Mobile Alliance ครั้งที่ 25
    ระหว่างเครือข่ายพันธมิตรผู้ให้บริการโทรศัพท์เคลื่อนที่ชั้นนำในภูมิภาคเอเชีย รวม
    10 ประเทศ เพื่อสร้างสรรค์บริการระหว่างประเทศ
    รวมถึงบริการโรมมิ่งระหว่างประเทศที่เกิดประโยชน์สูงสุดแก่ลูกค้าผู้ใช้บริการในกลุ่มพันธมิตร

-   เมษายน: ทรูมูฟ เอช จับมือ ซัมซุง เพื่อรุกตลาดบริการแบบเติมเงิน ออกโปรโมชั่น
    “รับค่าเครื่องคืนเต็ม 100%” เมื่อซื้อสมาร์ทโฟน Samsung Galaxy Y พร้อมเปิดใช้ซิมทรูมูฟ
    เอช 3G+ แบบเติมเงิน โดยต่อมา ได้เปิดจำหน่าย The New iPad
    โดยนำเสนอคุณภาพเครือข่าย 3G+ โปรโมชั่นที่น่าดึงดูดใจ
    และแพลตฟอร์มคอนเทนต์ระดับพรีเมียม พร้อมการ เปิดตัว H TV
    เพื่อนำเสนอประสบการณ์การดูทีวีบนมือถือรูปแบบใหม่
    ให้ลูกค้ารับชมรายการจากทรูวิชั่นส์และช่องอื่นๆ กว่า 90 ช่อง ได้ทุกที่ทุกเวลา
    พร้อมรับชมภาพคมชัดระดับเอชดี ผ่านทรูมูฟ เอช 3G+

-   พฤษภาคม-กรกฎาคม: ทรูมูฟ เอช เปิดจอง และจำหน่าย Samsung Galaxy S3 และ HTC
    One S โดยในเดือนกรกฎาคม ได้ออกโปรโมชั่นพิเศษ สำหรับ สมาร์ทโฟน 4
    รุ่นใหม่จากซัมซุงตระกูล กาแล็คซี่ (Galaxy) เพื่อเจาะตลาดกลุ่มวัยรุ่น

-   กรกฎาคม: ทรูมูฟ ขยายการให้บริการ Data Roaming Flat Rate วันละ 499 บาท
    ราคาเดียวทั่วยุโรปและโอเชียเนีย ใช้ได้ไม่อั้น ไม่จำกัดจำนวนเครือข่ายและประเทศ
    โทรออกนาทีละ 25 บาท รับสายนาทีละ 28 บาท และส่ง SMS ข้อความละ 11 บาท

-   กรกฎาคม: ทรูมูฟ เอช เปิดตัวโทรศัพท์เคลื่อนที่ 3G ราคาถูก “GO Live”
    พร้อมกับแพ็กเกจที่น่าดึงดูดใจทั้งแบบรายเดือนและแบบเติมเงิน
    โดยสามารถโทรและเล่นเน็ตฟรีได้เท่าราคาเครื่อง ทั้งนี้เพื่อให้คนไทยเข้าถึงบริการ 3G
    ได้ง่ายยิ่งขึ้น

-   ธันวาคม: ทรูมูฟ เอช แนะนำ “บริการแจ้งเตือนการใช้บริการดาต้าในต่างประเทศ”
    (Smart Data Roaming Alert) ช่วยลูกค้านักเดินทางควบคุมค่าใช้จ่าย โดยระบบจะส่ง
    SMS แจ้งเตือน และระงับการใช้บริการดาต้าชั่วคราว
    เมื่อมียอดการใช้งานถึงระดับที่กำหนดไว้
    พร้อมมีข้อความแนะนำเครือข่ายในประเทศที่มีโปรโมชั่น Data Roaming Flat Rate

กลุ่มทรูออนไลน์

-   มกราคม: ULTRA hi-speed Internet จากกลุ่มทรูออนไลน์ ขยายบริการครอบคลุมกว่า
    20 จังหวัดทั่วประเทศ ออกโปรโมชั่น แจก ไว-ไฟ เราท์เตอร์
    แก่ลูกค้าใหม่ที่สมัครใช้บริการอินเทอร์เน็ตความเร็วสูง (ทั้งระบบ xDSL และ DOCSIS 3.0)

-   เมษายน: กลุ่มทรูออนไลน์ เปิดตัว ULTRA hi-speed Internet ความเร็ว 200 Mbps
    ผ่านเทคโนโลยี DOCSIS 3.0 บนโครงข่ายเคเบิ้ล 14 จังหวัดทั่วประเทศ โดยให้รับชม
    ช่องทีวีคุณภาพจากทรูวิชั่นส์ โกลด์แพ็คเกจ และ
    ทรูวิชั่นส์ ระบบเอชดี 11 ช่อง นาน 12 เดือน และให้สิทธิ์ในการใช้บริการ ULTRA WiFi
    by TrueMove H ความเร็วสูงสุด 100 Mbps ฟรีตลอดอายุการใช้งาน

-   มิถุนายน: กลุ่มทรูออนไลน์ เปิดตัวบริการเสริม อัพสปีด (Up Speed) รายเดือน
    ครั้งแรกในไทย สำหรับลูกค้า ULTRA hi-speed Internet ทั่วประเทศ
    ให้เพิ่มความเร็วเชื่อมต่อได้ สูงสุด 5 Mbps ที่ราคา 100 บาท เฉพาะเดือนที่ต้องการใช้งาน

-   สิงหาคม: กลุ่มทรู ร่วมกับเมืองพัทยา ประกาศความร่วมมือในการให้บริการฟรี Pattaya
    WiFi ทั่วเมืองพัทยา ผ่านเครือข่ายอินเทอร์เน็ตไร้สาย WiFi by TrueMove H
    ความเร็วสูงสุด 2 Mbps เพิ่มความสะดวกให้นักท่องเที่ยวและชาวเมืองพัทยา
    สามารถเชื่อมต่ออินเทอร์เน็ตไร้สายได้ทุกเวลา กว่า 800 จุดทั่วเมืองพัทยา

-   สิงหาคม: ทรูออนไลน์ ร่วมกับทรูวิชั่นส์ เปิดบริการเสริมใหม่ ให้ลูกค้า ULTRA hi-speed
    Internet รับชมการแข่งขัน “ฟุตบอลพรีเมียร์ลีก อังกฤษ ฤดูกาล 2012/2013”
    ผ่านอินเทอร์เน็ตความเร็วสูงของทรูออนไลน์ ด้วยความคมชัดระดับเอชดี ที่ราคา 350
    บาทต่อเดือน

-   กันยายน: ทรูออนไลน์ปรับความเร็วมาตรฐานของบริการ ULTRA hi-speed Internet
    จากเดิม 7 Mbps เป็นสูงสุดถึง 10 Mbps ในราคาเดิมคือเดือนละ 599 บาท

กลุ่มทรูวิชั่นส์

-   กุมภาพันธ์: ทรูวิชั่นส์ เปิดตัว 4 ช่องใหม่ จาก BBC ประกอบด้วย BBC Knowledge
    (ทรูวิชั่นส์ ช่อง 22) BBC Lifestyle (ทรูวิชั่นส์ ช่อง 58) BBC Entertainment
    (ทรูวิชั่นส์ ช่อง 149) และ Cbeebies (ทรูวิชั่นส์ ช่อง 150)
    ซึ่งตอบโจทย์ทุกความต้องการของผู้ชมทั้งครอบครัว

-   เมษายน: ทรูวิชั่นส์ ขยายฐานสมาชิกสู่ตลาดระดับกลางและล่าง อย่างต่อเนื่อง
    ด้วยการนำเสนอ กล่องรับสัญญาณแบบขายขาด 2 รุ่น กล่องทรูไลฟ์พลัส 1,590 บาท
    และกล่องรุ่นเล็ก 999 บาท (จำนวนจำกัด) ซึ่งใช้ได้กับจานรับสัญญาณทุกสี
    พร้อมรับชมช่องฟรีทูแอร์ กว่า 200 ช่อง ตลอดชีพ พร้อมดูพรีเมียร์ลีกอังกฤษรายการสำคัญ
    และไทยพรีเมียร์ลีกครบ 306 แมตช์ ฟรี 3 เดือน

-   มิถุนายน: ทรูวิชั่นส์ ได้สิทธิแพร่ภาพ “เอ็นเอฟแอล” ฤดูกาล 2012/13
    สำหรับผู้ชื่นชอบกีฬาอเมริกันฟุตบอล โดยจะออกอากาศบนช่อง เอเอสเอ็น ในระบบเอชดี
    ซึ่งนอกจากจะถ่ายทอดการแข่งขัน เอ็นเอฟแอล แล้ว ยังมีคอนเทนต์กีฬาระดับโลก เช่น
    ฮอคกี้น้ำแข็ง “เอ็นเอชแอล” บาสเก็ตบอล "เอ็นบีเอ" และ “เมเจอร์ลีก” เบสบอล

-   กรกฎาคม: ทรูวิชั่นส์ เพิ่มจำนวนช่องรายการระบบเอชดี เป็น 17 ช่อง ทั้งระบบเคเบิล และ
    จานดาวเทียม มากที่สุดในไทย โดยต่อมา ได้ออกแพ็คเกจ “ซูเปอร์สปอร์ตส์แพ็ก”
    ให้ลูกค้าชมพรีเมียร์ลีก ในระบบเอชดี ในราคาเดือนละ 650 บาท

-   สิงหาคม: ทรูวิชั่นส์ ร่วมมือกับ พีเอสไอ ซึ่งเป็นผู้นำตลาดอุปกรณ์รับสัญญาณดาวเทียม
    ในการขยายตลาดจานขายขาด เปิดตัวกล่องรับสัญญาณ “พีเอสไอ ทรูทีวี” ราคา 890 บาท
    ให้บริการ 95 ช่องรายการ ทั้งจากพีเอสไอ และทรูวิชั่นส์ ฟรี ไม่มีค่าใช้จ่ายรายเดือน
    และต่อมา ได้ร่วมมือกับ ซีทีเอช หรือ เคเบิลไทยโฮลดิ้ง โดยนำ 9
    ช่องรายการคุณภาพทั้งสาระบันเทิง กีฬา จากผู้ผลิตในไทย และต่างประเทศ
    ไปสู่แพลตฟอร์มเคเบิลทีวีทั่วประเทศ

-   ธันวาคม: ทรูวิชั่นส์ ร่วมมือกับ 150 ผู้ประกอบการเคเบิลท้องถิ่นชั้นนำ ด้วยการเปิดตัว True
    Cable Partners Pack แพ็กเกจส่งเสริมพันธมิตรเคเบิลไทย โดยบริการเริ่มต้น 12
    ช่องรายการคุณภาพจากทรูวิชั่นส์ โดย
    ไม่มีค่าใช้จ่ายรายเดือน หรือซื้อเพิ่ม ช่องรายการระดับโลกจากผู้ผลิตทั้งไทย และต่างประเทศ
    รวม 30 ช่อง
    (12 ช่องเริ่มต้น พร้อมเพิ่มอีก 18 ช่อง)
    รวมทั้งสามารถซื้อเพิ่มช่องรายการในระบบเอชดีได้อีกด้วย

บริการคอนเวอร์เจนซ์และอื่นๆ

-   พฤษภาคม: ทรู ดิจิตอล พลัส เปิดตัวเกมใหม่แนว FPS (First Person Shooting)
    “Battery Online”

-   พฤษภาคม: ทรูไลฟ์ เปิดตัว WeLoveShopping App สำหรับทั้งแพลตฟอร์ม iOS และ
    Android อำนวยความสะดวกผู้ใช้งานเวบไซต์ WeLoveShopping.com ซึ่งเป็น
    e-commerce ที่ใหญ่ที่สุดในประเทศไทยและเอเชียตะวันออกเฉียงใต้

-   กรกฎาคม: ทรูไลฟ์ เปิดตัว Beauty Mall จาก WeLoveShopping
    มอลล์ออนไลน์ที่ครบเครื่องเรื่องบิวตี้ที่สุดในไทย

-   กันยายน: ทรูไลฟ์ พลัส มอบกล่องทรูไลฟ์ พลัส ฟรี เมื่อสมัคร ทรูมูฟ เอช หรือ ULTRA
    hi-speed Internet จากทรูออนไลน์ ให้ลูกค้าชมรายการทีวี 60 ช่องคุณภาพจากทรูวิชั่นส์
    โดยไม่มีค่าใช้จ่ายรายเดือน โดยในเดือนเดียวกัน ULTRA hi-speed Internet
    จากทรูออนไลน์ ร่วมกับ ทรูวิชั่นส์ เปิดตัว “เซ็ตสุดคุ้ม” ให้บริการอินเทอร์เน็ตความเร็วสูง
    ผ่านสายเคเบิ้ล ความเร็ว 15 Mbps ที่ราคา 899 บาทต่อเดือน พร้อมรับชม 72
    ช่องรายการจากทรูวิชั่นส์ ฟรี และใช้บริการโทรศัพท์บ้านฟรี 200 บาทต่อเดือน

รางวัลที่ได้รับในปี 2555

-   กลุ่มทรู รับมอบโล่ประกาศเกียรติคุณ “ผู้มีคุณูปการต่อการศึกษาของชาติ ประจำปี 2555”
    ในฐานะองค์กรที่ประกอบคุณงามความดีและทำคุณประโยชน์อย่างยิ่งต่อการศึกษา
    จากนายกรัฐมนตรี จัดโดยสำนักงานเลขาธิการคุรุสภา เนื่องในโอกาสวันครู 16 มกราคม
    2555

-   กลุ่มทรู โดยบริษัท ทรู อินเทอร์เน็ต ดาต้า เซ็นเตอร์ จำกัด รับมอบรางวัล "ฟรอสต์ แอนด์
    ซัลลิแวน อวอร์ด 2011” ประเภท Thailand Data Center Services Provider of
    the Year จาก บริษัท ฟรอสต์ แอนด์ ซัลลิแวน
    ด้านความเป็นเลิศในการดำเนินธุรกิจดาต้าเซ็นเตอร์
    พร้อมศักยภาพด้านเทคโนโลยีและนวัตกรรม การบริการลูกค้า
    และมีการพัฒนาสินค้าอย่างมีกลยุทธ์

-   กลุ่มทรู รับรางวัลถ้วยพระราชทานสมเด็จพระเทพรัตนราชสุดาฯ สยามบรมราชกุมารี
    จากโครงการประกวดผลงานตามปรัชญาเศรษฐกิจพอเพียง ครั้งที่ 2 ประเภทธุรกิจ ขนาดใหญ่
    ในฐานะองค์กรตัวอย่างที่น้อมนำปรัชญาเศรษฐกิจพอเพียงมาประยุกต์ใช้ในการดำเนินธุรกิจและพัฒนาองค์กร
    โดยพิธีพระราชทานรางวัล เป็นส่วนหนึ่งของงาน “๘๔ พรรษา ประโยชน์สุขสู่ปวงประชา”
    เพื่อเฉลิมพระเกียรติพระบาทสมเด็จพระเจ้าอยู่หัว
    เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม
    จัดโดยสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ
    (สำนักงาน กปร.)

-   กลุ่มทรู รับมอบรางวัล “ICT ทำดีเพื่อสังคม” จากสมาคมการจัดการธุรกิจแห่งประเทศไทย
    สำหรับโครงการ “WhiteNet”
    ในฐานะองค์กรที่สามารถนำศักยภาพด้านเทคโนโลยีสารสนเทศและการสื่อสาร
    ซึ่งนำมาใช้ให้เกิดประโยชน์แก่สังคม ซึ่งโครงการ WhiteNet หรืออินเทอร์เน็ตสีขาว
    เป็นเครื่องมือในการกลั่นกรองเว็บไซต์ที่ไม่เหมาะสม โดยควบคุมระบบจากส่วนกลาง

-   กลุ่มทรู โดยทรูมูฟ เอช รับ “รางวัลชนะเลิศ สคบ.อวอร์ด ประเภทบริการ ประจำปี 2555”
    จากภาพยนตร์โฆษณาเรื่อง “โมโม่”
    ในงานประกาศผลรางวัลโครงการภาพยนตร์โฆษณาดีเด่นทางโทรทัศน์เพื่อผู้บริโภค ครั้งที่ 11
    (สคบ.อวอร์ด) โดยภาพยนตร์โฆษณาเรื่อง “โมโม่”
    นำเสนอความสำคัญและความจำเป็นของเทคโนโลยีที่จะช่วยฝ่าวิกฤตน้ำท่วมได้สำเร็จ

-   กลุ่มทรู ได้รับมอบ 2 รางวัล “แบรนด์ที่เชื่อมั่นได้ โดย รีดเดอร์ส ไดเจสท์ ปี 2555” ได้แก่
    แพลตทินัม อวอร์ด ในหมวดผู้ให้บริการอินเทอร์เน็ต และ โกลด์ อวอร์ด
    ในหมวดผู้ให้บริการโทรศัพท์พื้นฐานและโทรศัพท์เคลื่อนที่
    ในงานประกาศผลรางวัลการสำรวจแบรนด์ที่เชื่อมั่นได้ ครั้งที่ 14 ประจำปี 2555 โดยบริษัท
    รีดเดอร์ ไดเจสต์ (ประเทศไทย) จำกัด ซึ่งเป็นบริษัทผู้ผลิตนิตยสารสรรสาระชั้นนำของโลก
    รางวัลดังกล่าวเกิดจากผลการสำรวจโดยบริษัทวิจัยชั้นนำด้วยการสอบถามผู้บริโภคจาก 8
    ประเทศในเอเซีย อาทิ ไทย สิงคโปร์ มาเลเซีย อินเดีย ไต้หวัน ฮ่องกง จีน และฟิลิปปินส์
    ผลการสำรวจนี้จึงมาจากความเชื่อมั่นของผู้บริโภคที่มีต่อแบรนด์อย่างแท้จริง

-   กลุ่มทรูรับรางวัลพระราชทานสมเด็จพระเทพรัตนราชสุดาฯ สยามบรมราชกุมารี “Thailand
    Corporate Excellence Awards 2011”
    สาขาความเป็นเลิศด้านการตลาดต่อเนื่องเป็นปีที่ 4
    จัดโดยสมาคมการจัดการธุรกิจแห่งประเทศไทย
    ร่วมกับสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย นอกจากนี้
    ยังได้รับการเสนอชื่อเข้าชิงรางวัลองค์กรที่มีความเป็นเลิศ ด้านนวัตกรรม
    และการสร้างสรรค์สิ่งใหม่ๆ ด้วย

-   กลุ่มทรู โดยทรูมูฟ เอช ได้รับรางวัล “WBA WiFi Industry Awards 2012 ประเภท
    Best Next Generation Hot Spot (NGH) Initiative Award” จากบริการ Next
    Generation Hotspot ซึ่งเป็นการออกแบบและดำเนินการทดสอบการใช้งานโมบายล์
    อินเทอร์เน็ต โดยจะเชื่อมโยงสัญญาณระหว่าง WiFi และ 3G อย่างอัตโนมัติในงานประชุม
    WBA Wi-Fi Global Congress ระดับโลก ณ เมืองซานฟรานซิสโก สหรัฐอเมริกา
    ตัดสินโดยผู้ทรงคุณวุฒิด้านต่างๆ ได้แก่ นักวิเคราะห์สื่อมวลชน
    และผู้เชี่ยวชาญในอุตสาหกรรมการสื่อสาร

-   กลุ่มทรู โดยนายศุภชัย เจียรวนนท์ กรรมการผู้จัดการใหญ่และประธานคณะผู้บริหาร บมจ. ทรู
    คอร์ปอเรชั่น ได้รับยกย่องเป็นบุคคลตัวอย่าง ด้านการบริหารงานทรัพยากรมนุษย์
    ทั้งในและนอกองค์กร รับมอบรางวัล “นักทรัพยากรมนุษย์ดีเด่นแห่งประเทศไทย ประจำปี
    2555” (Thailand Top 100 HR) ประเภทประธานและกรรมการผู้บริหาร
    โดยสถาบันทรัพยากรมนุษย์ มหาวิทยาลัยธรรมศาสตร์
    เพื่อยกย่องบุคคลตัวอย่างด้านการบริหารงานทรัพยากรมนุษย์
    ในฐานะผู้ที่มีผลงานเป็นที่ประจักษ์ในการพัฒนาทรัพยากรมนุษย์ทั้งในองค์กรและระดับสังคม
    จากการดำเนินกิจกรรมเพื่อสังคมในด้านต่างๆ โดยเฉพาะการศึกษา
    การอนุรักษ์ธรรมชาติและสิ่งแวดล้อม

ภาพรวมการประกอบธุรกิจของบริษัทฯ บริษัทย่อย กิจการร่วมค้า และบริษัทร่วม

กลุ่มทรูรายงานผลประกอบการด้านการเงิน โดยแบ่งออกเป็น 3 กลุ่มธุรกิจ คือ กลุ่มทรูโมบาย
ทรูออนไลน์ และ ทรูวิชั่นส์ โดยผลประกอบการด้านการเงินของทรูมันนี่ ทรูไลฟ์ และ ทรู คอฟฟี่
ถือเป็นส่วนหนึ่งของทรูออนไลน์

(1) ทรูออนไลน์ ประกอบด้วยบริษัทฯ และบริษัทย่อยที่ยังคงมีกิจกรรมทางธุรกิจ 31 บริษัท
กิจการร่วมค้า 3 บริษัท และ บริษัทร่วม 1 บริษัท

(2) กลุ่มทรูโมบาย ประกอบด้วยบริษัทย่อยที่ยังคงมีกิจกรรมทางธุรกิจ 16 บริษัท

(3) ทรูวิชั่นส์ ประกอบด้วยบริษัทย่อยที่ยังคงมีกิจกรรมทางธุรกิจ 12 บริษัท และ
บริษัทร่วม 2 บริษัท

[]

[]